Sarači (ulica)
Sarači jest jedna od glavnih pješačkih ulica u glavnom bosanskohercegovačkog gradu Sarajevu. Nalazi se na Baščaršiji, u gradskoj općini Stari Grad. Ulica Sarači nazvana je po turskoj riječi Saraç što u prijevodu na bosanski jezik označava majstora koji izrađuje sedla. Ulica Sarači povezuje ulicu Ferhadiju na zapadu i glavni trg na Baščaršiji koji je istočno, a cijela ulica je pješačka zona. U ulici se nalaze brojne radnje sa ručno rađenim proizvodima zbog čega je ulica posebno interesantna turistima. Za zonu gdje se ova ulica spaja s ulicom Ferhadija može se reći da prestavlja liniju koja razdvaja ili povezuje područja Sarajeva s izrazitim karakteristikama istočnog i zapadnog kulturnog naslijeđa stečenog tokom bogate historije kako ovog dijela grada tako i cijelog Sarajeva. Ulica Sarači nalazi se u okviru Historijskog gradskog područja – Sarajevske čaršije, koje je 2020. proglašeno nacionalnim spomenikom Bosne i Hercegovine.